[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.4.2005

COM(2005) 114 τελικό

2005/0027 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 827/2004 για την απαγόρευση της εισαγωγής τόννου μεγαλόφθαλμου του Ατλαντικού, καταγωγής Καμπότζης, Ισημερινής Γουινέας και Σιέρρα Λεόνε και την κατάργηση του κανονισμού (ΕΚ) αριθ. 826/2004 για την απαγόρευση της εισαγωγής ερυθρού τόννου του Ατλαντικού καταγωγής Ισημερινής Γουινέας και Σιέρρα Λεόνε και του κανονισμού (ΕΚ) αριθ. 828/2004 για την απαγόρευση των εισαγωγών ξιφία του Ατλαντικού, καταγωγής Σιέρρα Λεόνε

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Κοινότητα είναι συμβαλλόμενο μέρος της Διεθνούς Σύμβασης για τη Διατήρηση των Τοννοειδών του Ατλαντικού που υπογράφηκε στο Ρίο Ντε Τζανέιρο στις 14 Μαΐου 1966, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των συμβαλλομένων στη σύμβαση κρατών, που υπεγράφη στο Παρίσι στις 10 Ιουλίου 1984 (εφεξής «Σύμβαση ICCAT») από τις 14 Νοεμβρίου 1997, μετά την θέσπιση της απόφασης 86/238/ΕΟΚ[1].

Η Σύμβαση ICCAT προβλέπει το πλαίσιο για την περιφερειακή συνεργασία στον τομέα της διαχείρισης και της διατήρησης αποθεμάτων ειδών τόννου και συναφών ειδών στον Ατλαντικό Ωκεανό και στις γειτονικές θάλασσες με τη σύσταση Διεθνούς Επιτροπής για τη Διατήρηση των Θυννοειδών του Ατλαντικού (εφεξής «ICCAT») και την υιοθέτηση αυτής της δέσμης μέτρων διατήρησης και διαχείρισης τα οποία καθίστανται δεσμευτικά για τα συμβαλλόμενα μέρη.

Το 1998 η ICCAT ενέκρινε το ψήφισμα 98-18 σχετικά με την παράνομη, μη δηλωμένη και μη διεπόμενη από ρυθμίσεις αλιεία θυννοειδών από μεγάλα πλοία στη ζώνη της σύμβασης. Αυτό το ψήφισμα καθόριζε τις διαδικασίες για τον προσδιορισμό των χωρών τα πλοία των οποίων είχαν αλιεύσει είδη τόννου και συναφή είδη κατά τρόπο που περιόριζε την αποτελεσματικότητα των μέτρων διατήρησης και διαχείρισης που επέβαλε η ICCAT. Το ψήφισμα προσδιόριζε επίσης τα μέτρα που έπρεπε να θεσπιστούν, όπως και κατά περίπτωση εμπορικά περιοριστικά μέτρα χωρίς διακρίσεις υπό μορφή απαγορεύσεων στις εισαγωγές, για να εμποδίζονται οι εν λόγω αλιευτικές πρακτικές από τα πλοία αυτών των χωρών.

Επί του παρόντος ισχύουν τρεις κανονισμοί στην Κοινότητα οι οποίοι θέτουν σε ισχύ τις συστάσεις όσον αφορά τα εμπορικά μέτρα που θέσπισε η ICCAT. Αυτοί οι κανονισμοί είναι:

- ο κανονισμός (ΕΚ) αριθ. 826/2004 του Συμβουλίου, της 26ης Απριλίου 2004, για την απαγόρευση της εισαγωγής ερυθρού τόννου του Ατλαντικού ( Thunnus thynnus ) καταγωγής Ισημερινής Γουινέας και Σιέρρα Λεόνε και την κατάργηση του κανονισμού (ΕΚ) αριθ. 2092/2000[2],

- ο κανονισμός (ΕΚ) αριθ. 827/2004 του Συμβουλίου, της 26ης Απριλίου 2004, για την απαγόρευση της εισαγωγής τόννου μεγαλόφθαλμου του Ατλαντικού ( Τhunnus obesus ), καταγωγής Βολιβίας, Καμπότζης, Γεωργίας, Ισημερινής Γουινέας και Σιέρρα Λεόνε και την κατάργηση του κανονισμού (ΕΚ) αριθ. 1036/2001[3],

- ο κανονισμός (ΕΚ) αριθ. 828/2004 του Συμβουλίου, της 26ης Απριλίου 2004, για την απαγόρευση των εισαγωγών ξιφία του Ατλαντικού ( Xiphias gladius ), καταγωγής Σιέρρα Λεόνε και για την κατάργηση του κανονισμού (ΕΚ) αριθ. 2093/2000[4].

Στην 14η ειδική συνεδρίασή της που έλαβε χώρα στη Νέα Ορλεάνη, στις 15-21 Νοεμβρίου 2004, η ICCAT αναγνώρισε τις προσπάθειες που κατέβαλαν η Καμπότζη, η Ισημερινή Γουϊνέα και η Σιέρρα Λεόνε αντιδρώντας στις ανησυχίες της και υιοθέτησε συστάσεις για την άρση των εμπορικών περιοριστικών μέτρων έναντι αυτών των τριών χωρών.

Ως συμβαλλόμενο μέρος της ICCAT, η Κοινότητα πρέπει να θέσει σε εφαρμογή αυτές τις συστάσεις με τη μεταφορά τους στην κοινοτική νομοθεσία.

Η Επιτροπή προτείνει στο Συμβούλιο να εγκρίνει την επισυναπτόμενη πρόταση κανονισμού για την τροποποίηση του κανονισμού (ΕΚ) αριθ. 827/2004 όσον αφορά την Καμπότζη, την Ισημερινή Γουϊνέα και τη Σιέρρα Λεόνε και για την κατάργηση των κανονισμών (ΕΚ) αριθ. 826/2004 και 828/2004.

2005/0027 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 827/2004 για την απαγόρευση της εισαγωγής τόννου μεγαλόφθαλμου του Ατλαντικού, καταγωγής Καμπότζης, Ισημερινής Γουινέας και Σιέρρα Λεόνε και την κατάργηση του κανονισμού (ΕΚ) αριθ. 826/2004 για την απαγόρευση της εισαγωγής ερυθρού τόννου του Ατλαντικού καταγωγής Ισημερινής Γουινέας και Σιέρρα Λεόνε και του κανονισμού (ΕΚ) αριθ. 828/2004 για την απαγόρευση των εισαγωγών ξιφία του Ατλαντικού, καταγωγής Σιέρρα Λεόνε

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής[5],

Εκτιμώντας τα εξής:

(1) Η Κοινότητα είναι συμβαλλόμενο μέρος της Διεθνούς Σύμβασης για τη Διατήρηση των Τοννοειδών του Ατλαντικού που υπογράφηκε στο Ρίο Ντε Τζανέιρο στις14 Μαΐου 1966, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των συμβαλλομένων στη σύμβαση κρατών, που υπεγράφη στο Παρίσι στις 10 Ιουλίου 1984 («Σύμβαση ICCAT») από τις 14 Νοεμβρίου 1997, μετά την θέσπιση της απόφασης 86/238/ΕΟΚ του Συμβουλίου[6].

(2) Η Σύμβαση ICCAT προβλέπει το πλαίσιο για την περιφερειακή συνεργασία στον τομέα της διαχείρισης και της διατήρησης αποθεμάτων ειδών τόννου και συναφών ειδών στον Ατλαντικό Ωκεανό και στις γειτονικές θάλασσες με τη σύσταση Διεθνούς Επιτροπής για τη Διατήρηση των Θυννοειδών του Ατλαντικού (εφεξής «ICCAT») και την υιοθέτηση αυτών των μέτρων διατήρησης και διαχείρισης τα οποία καθίστανται δεσμευτικά για τα συμβαλλόμενα μέρη.

(3) Το 1998 η ICCAT ενέκρινε το ψήφισμα 98-18 σχετικά με την παράνομη, μη δηλωμένη και μη διεπόμενη από ρυθμίσεις αλιεία θυννοειδών από μεγάλα πλοία στη ζώνη της σύμβασης. Αυτό το ψήφισμα καθόριζε τις διαδικασίες για τον προσδιορισμό των χωρών τα πλοία των οποίων είχαν αλιεύσει είδη τόννου και συναφή είδη κατά τρόπο που περιόριζε την αποτελεσματικότητα των μέτρων διατήρησης και διαχείρισης της ICCAT. Το ψήφισμα προσδιόριζε επίσης τα μέτρα που έπρεπε να θεσπιστούν, όπως και κατά περίπτωση εμπορικά περιοριστικά μέτρα χωρίς διακρίσεις για να εμποδίζονται οι εν λόγω αλιευτικές πρακτικές από τα πλοία αυτών των χωρών.

(4) Μετά την έγκριση του ψηφίσματος 98-18, η ICCAT διαπίστωσε ότι η Βολιβία, η Καμπότζη, η Ισημερινή Γουϊνέα, η Γεωργία και η Σιέρρα Λεόνε είναι χώρες τα πλοία των οποίων αλιεύουν τόννο μεγαλόφθαλμο του Ατλαντικού ( Τhunnus obesus ) κατά τρόπο που μειώνει την αποτελεσματικότητα των μέτρων διαχείρισης και διαχείρισης που επέβαλε η επιτροπή, και τεκμηρίωσε τις διαπιστώσεις της με στοιχεία όσον αφορά τα αλιεύματα, το εμπόριο και τις δραστηριότητες αυτών των πλοίων.

(5) Η ICCAT προσδιόρισε επίσης την Ισημερινή Γουϊνέα και τη Σιέρρα Λεόνε ως χώρες τα πλοία των οποίων αλιεύουν τόννο του Ατλαντικού ( Thunnus thynnus ) κατά τρόπο που περιορίζει την αποτελεσματικότητα των μέτρων διαχείρισης και διατήρησης που επέβαλε η επιτροπή.

(6) Η ICCAT έχει επιπλέον προσδιορίσει τη Σιέρρα Λεόνε ως χώρα τα πλοία της οποίας αλιεύουν τον ξιφία του Ατλαντικού ( Xiphias gladius ) κατά τρόπο που μειώνει την αποτελεσματικότητα των μέτρων διαχείρισης και διατήρησης που επέβαλε η επιτροπή.

(7) Οι εισαγωγές τόννου μεγαλόφθαλμου του Ατλαντικού καταγωγής Βολιβίας, Καμπότζης, Ισημερινής Γουϊνέας, Γεωργίας και Σιέρρα Λεόνε απαγορεύονται επί του παρόντος από τον κανονισμό (ΕΚ) αριθ. 827/2004[7].

(8) Οι εισαγωγές ερυθρού τόννου του Ατλαντικού καταγωγής Ισημερινής Γουϊνέας και Σιέρρα Λεόνε απαγορεύονται επί του παρόντος από τον κανονισμό (ΕΚ) αριθ. 826/2004[8].

(9) Οι εισαγωγές ξιφία του Ατλαντικού καταγωγής Σιέρρα Λεόνε απαγορεύονται επί του παρόντος από τον κανονισμό (ΕΚ) αριθ. 828/2004[9].

(10) Στην 14η ειδική συνεδρίασή της το 2004, η ICCAT αναγνώρισε τις προσπάθειες που κατέβαλαν η Καμπότζη, η Ισημερινή Γουϊνέα και η Σιέρρα Λεόνε αντιδρώντας στις ανησυχίες της και υιοθέτησε συστάσεις για την άρση των εμπορικών περιοριστικών μέτρων έναντι αυτών των τριών χωρών.

(11) Ο κανονισμός (ΕΚ) αριθ. 827/2004 πρέπει επομένως να τροποποιηθεί ανάλογα.

(12) Οι κανονισμοί (ΕΚ) αριθ. 826 και 828/2004 πρέπει επομένως να καταργηθούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 827/2004 τροποποιείται ως εξής:

1. Στο άρθρο 2 παράγραφος 1, διαγράφονται τα εξής: «Καμπότζη, Ισημερινή Γουϊνέα και Σιέρρα Λεόνε»

2. Στο άρθρο 3, «Βολιβία, Γεωργία και Σιέρρα Λεόνε» αντικαθίστανται από «Βολιβία και Γεωργία».

Άρθρο 2

Καταργούνται οι κανονισμοί (ΕΚ) αριθ. 826 και 828/2004.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 162, 18.6.1986, σ. 33.

[2] ΕΕ L 127, 29.4.2004, σ. 19.

[3] ΕΕ L 127, 29.4.2004, σ. 21.

[4] ΕΕ L 127, 29.4.2004, σ. 23.

[5] ΕΕ C […], […], σ. […].

[6] ΕΕ L 162, 18.6.1986, σ. 33.

[7] ΕΕ L 127, 29.4.2004, σ. 21.

[8] ΕΕ L 127, 29.4.2004, σ. 19.

[9] ΕΕ L 127, 29.4.2004, σ. 23.